b'\n_START_ARTICLE_\nRinkmenos pl\xc4\x97tinys\n_START_PARAGRAPH_\nRinkmenos pl\xc4\x97tinys \xe2\x80\x93 keli (da\xc5\xbeniausiai 3) simboliai rinkmenos pavadinime, einantys po rinkmenos vardo ir ta\xc5\xa1ko, \xc5\xbeymintys failo tip\xc4\x85 (pavyzd\xc5\xbeiui, index.htm)._NEWLINE_Istori\xc5\xa1kai rinkmen\xc5\xb3 pl\xc4\x97tiniai prad\xc4\x97ti naudoti Digital firmos operacin\xc4\x97se sistemose apie 1970-uosius, labiausiai i\xc5\xa1populiar\xc4\x97jo OpenVMS sistemoje, i\xc5\xa1 kurios tok\xc4\xaf rinkmen\xc5\xb3 tip\xc5\xb3 identifikavim\xc4\x85 per\xc4\x97m\xc4\x97 DOS ir Windows._NEWLINE_Kai kuriose OS (pvz., Windows) rinkmen\xc5\xb3 pl\xc4\x97tiniai vienareik\xc5\xa1mi\xc5\xa1kai nustato rinkmenos tip\xc4\x85 bei pa\xc4\x8dios OS elges\xc4\xaf su atitinkama rinkmena, pvz., kompiliuotos programos gali b\xc5\xabti vykdomos tik jei jos yra apibr\xc4\x97\xc5\xbetus pl\xc4\x97tinius turin\xc4\x8diose rinkmenose (pvz., .exe ar .com), pl\xc4\x97tini\xc5\xb3 i\xc5\xa1saugojim\xc4\x85 palaiko tokiose OS naudojama rinkmen\xc5\xb3 sistema, pvz., FAT ar Files-11 turi rinkmen\xc5\xb3 pl\xc4\x97tiniams skirtus laukus. Kitos OS i\xc5\xa1pl\xc4\x97timo informacij\xc4\x85 naudoja tik kaip pagalbin\xc4\x99, o pl\xc4\x97tinys egzistuoja tik kaip rinkmenos vardo dalis, pvz., MacOS vis\xc4\x85 informacij\xc4\x85 saugo resurs\xc5\xb3 \xc5\xa1akoje (angl. resource fork), o rinkmenos pl\xc4\x97tinys naudojamas tik tuo atveju, jei resurs\xc5\xb3 \xc5\xa1akos n\xc4\x97ra, UNIX rinkmenos tip\xc4\x85 nustato, remdamasi ir pl\xc4\x97tiniu, ir rinkmenos viduje esan\xc4\x8dia informacija, o program\xc5\xb3 atveju \xe2\x80\x93 dar ir vykdymo teis\xc4\x97mis bei kitais rinkmenos atributais._NEWLINE_Rinkmenos pl\xc4\x97tinys yra paprastas, bet nepatikimas b\xc5\xabdas identifikuoti rinkmenos tipui: pvz., gali b\xc5\xabti rinkmenos be pl\xc4\x97tinio, pl\xc4\x97tinys gali b\xc5\xabti neteisingas, tas pats rinkmenos tipas gali b\xc5\xabti \xc5\xbeymimas keliais skirtingais pl\xc4\x97tiniais, gal\xc5\xb3 gale, tas pats pl\xc4\x97tinys gali b\xc5\xabti naudojamas keli\xc5\xb3 tip\xc5\xb3 rinkmenoms, pvz.: .doc rinkmenos seniau buvo naudojami tekstin\xc4\x97ms rinkmenoms, dabar jie naudojami Microsoft Word dokumentams, .nfo pl\xc4\x97tinys buvo naudojamas informaciniams tekstams, bet naujesn\xc4\x97se Windows versijose j\xc4\xaf naudoja MS Info programa, Linux naudojam\xc4\x85 program\xc5\xb3 paket\xc5\xb3 pl\xc4\x97tin\xc4\xaf .rpm taip pat naudoja ir Real Player programa.'